《山阁雨中喜邵四右庵至即送晚晴山长还山阴叠涪翁仁亭诗韵》
清代·蒋仁

昏沈湖上雨，舒卷云中山。云山抱城走，杰阁凌朝寒。

笠屐天际落，古道君一斑。不惮峻岭滑，送客吴越关。

行衣尽岚气，笑语倚危栏。相于岁晏里，听雨围炉间。

俄顷雨声止，霁色明江端。贺监从此去，中流应仰观。

作者简介：（1743—1795）清浙江仁和人，号山堂，初名泰，字阶平。以得“蒋仁”铜印，遂改名，别号吉罗居士，女床山民。性孤冷，善书画，工篆刻，为浙派八家之一。诗亦清雅拔俗。